***Этнопедагогикалық білім беру мазмұны***

 Елбасымыз Н.Ə. Назарбаевтың Қазақстан халқына арнаған үндеуінде «мемлекетке қажетті барлық басты ерекшеліктердің ішінде білімге зор мəн беріледі. Себебі білім беру ұлттық қауіпсіздіктің кепілі болып саналады» дейді. Ал Қазақстан үкіметі қабылдаған «Білім туралы» Заңның «Білім жүйесі» аталатын екінші бөлімінде «білім беру жүйесінің басты міндеттері: Қазақстан Республикасына шын берілген, адал патриот азамат даярлау... олар мемлекеттік белгілердің мəні мен маңызын терең түсінген, халықтық дəстүрлерді қастерлейтін... халықтар достығының негізінде тəрбиеленген, халық, отан, отбасы алдындағы жеке бастың міндеттері мен құқықтарын сезінген... Қазақстанда тіршілік етуші қазақ халқы мен басқа да халықтардың тілін, тарихын, салт-дəстүрі мен əдет-ғұрыптарын қадір тұтып игеруге пейілді азамат болуы керек» делінген.  
 Сондықтан, қай қоғамда болсын, ұрпақ тəрбиесінің алатын орны ерекше, білім негізі балабақшада қаланады. Олай болса, ұрпақ тəрбиесінің алдында тәрбиешінің жауапкершілігі орасан зор. Себебі бүгінгі таңда халқымыздың арғы-бергі тарихы мен дəстүрін, тарихи асыл мұраларымызды қастерлеп, кешегіміз бен бүгінгі күніміздің нəрлі қайнарына айналдыру — өмір қажеттілігінен туындап отырған əрқайсымыздың азаматтық парызымыз. Қазақстан ғасырлар тоғысуында тəуелсіз елге айналып, саяси, əлеуметтік жəне экономикалық жүйесі əлемдік өркениет үлгісінде қайта құрылуы білім беру саласында қазақ ұлттық балабақшаларын жасау, балаларға ұлттық тəрбие беру, оған қазіргі балабақша тәрбиешілері, мұғалімдер,колледж оқытушылары мен болашақ мұғалімдерді кəсіби даярлау мəселелерін шешу қажеттігін қойып отыр. Бүгінгі ұрпақты ата-баба дəстүрімен тəрбиелеу, халықтың педагогикалық нəрлі қайнарымен сусындату, оқыту мен тəрбиелеу негізгі міндеттердің бірі болып табылады.

Ал жастарға халық педагогикасының қыры мен сырын, ғылыми негіздері мен тəлімдік мəнін ғылыми-педагогикалық тұрғыда игерудің теориясы мен əдіс-тəсілдерін меңгерту мəселесімен этнопедагогика ғылымы айналысады. Ғылымда жеке бір халықтың, тайпаның этностық ерекшеліктерін айқындайтын ғылыми салаларында «этнос» түбірі қолданылады (этнография, этнопсихология, этнопедагогика т.б.). «Этнос» гректің *etnos*— тайпа, халық деген сөзінен шыққан. Ғылымда «халық» терминінің орнына «этнос» термині орынды қолданыла бастады.

Этнопедагогика — белгілі бір халықтың, тайпаның өзіне тəн ерекшелігі бар дүниетанымдық, тəрбиелік, мəдени мұрасы. Этнопедагогика ғылымы екі саладан тұрады: халықтың ауыз əдебиеті мен салт-дəстүрлерінен   құралған ауыз əдебиеті жəне ұлттық тəлім-тəрбиенің жазу мəдениетіндегі көрінісі.

Əдебиет — тəрбие құралы. Əуелі жеке дарындардың дуалы ауыздарынан шығып, кейін халық қалап, қастерлеп, жаттап, жадында қалдырып, ғасырлар бойы өңдеп, өркендетіп, қадірлеп қалыптастырып, асылым деп ақыл-санасына сіңірген ауыз əдебиетінің үкілі үлгілері — мəдени мұрамыздың ең құнды қазынасы. Ол — ұрпақ тəрбиесінің күн сəулесіндей əсерлі нұрымен от алатын ой тамызығы болып, жанды жалындататын, қиялды қияндататын, ақыл-сананың айшықты көріністерін бейнелейтін қасиетті, киелі мұра.

**Бұл — халық педагогикасының үлкен бір саласы.** Жалпы педагогика ғылымының негізі халық педагогикасында жатыр. Халық педагогикасының арқауы — ауыз əдебиеті мен халықтың салт- дəстүрлері. Ауыз əдебиеті мен халықтың салт-дəстүрлері — ұлттық тəрбиенің негізі. Міне, осы тұғырлы тұжырымды ірі ғалым-лингвист, əдебиет зерттеуші, түркітанушы, дарынды ақын А.Байтұрсынов жан-жақты зерттеп, олардың тəрбиелік мəнін ашып берді. Яғни қазақ этнопедагогикасының негізгі нұсқаларын зерлей зерттеп, олардың ғылыми-теориялық негіздерін жасады.

Сондай-ақ ұлағатты ұстаздық ісін қастерлей біліп, педагогика ғылымын терең зерттеген М.Жұмабаев педагогика ғылымын халық педагогикасымен ұштастыра отырып, ұлттық тəрбиенің ғылыми негіздерін жасады. Ол: «Əр тəрбиешінің қолданатын жолы — ұлт тəрбиесі. Əрбір ұлттың бала тəрбиесі туралы ескіден келе жатқан жеке-жеке жолы бар. Ұлт тəрбиесін баяғыдан бері сыналып, көп буын қолданып келе жатқан тақтақ жол болғандықтан, əрбір тəрбиеші, сөз жоқ, ұлт тəрбиесімен таныс болуға тиісті», — дейді.

Сөйтіп, ол педагогика ғылымының негіздерін халық педагогикасымен жəне халық психологиясымен байланыстырып, баланы тəрбиелеудің, оған дүние танытудың жолдарын талдап көрсетіп берді.

Дана халқымыз өздерінің үлкен тарихында жас ұрпаққа тəрбие берудің бай тəжірибесін жинақтап, өзіндік салт-сана, əдет-ғұрып, дəстүр рəсімдерін туғызды. Бұлар — халық бұқарасының жөн-жобаларының, іс-əрекеттерінің қоғамдық ортада қалыптасқан нормалары мен ұстанымдарының көріністері. Халқымыз өмір сүрген ортаның əлеуметтік-экономикалық жағдайына, мəдениеті мен тарихына орайлас жас буынға тəлім-тəрбие берудің басқа жұртта қайталанбайтын талап-тілектерін дүниеге əкелді. Мəселен, жас ұрпақты тəрбиелеудің жалпыға ортақ моральдық-психологиялық нормасы белгіленді, оның мəні «сегіз қырлы, бір сырлы» деген нақыл сөзден жақсы байқалады.

Қазақ халқының ең құнды байлығы — салт-дəстүрде. Салт-дəстүрлердің пайда болуы мен қалыптасуының өз тарихы бар екендігі белгілі. Қазақ ұлтының жеке ұлт ретінде құрылғанға дейінгі ұзақ уақыт аралығында қазақ елінің басында небір қиын-қыстау кезеңдер, жеке алғанда ұлт ретінде жойылып кету қауіпін туғызған жағдайлар аз болмаған.

Ендеше, этнопедагогиканың мақсаты – халықтық салт-дəстүрді, өнерді дəріптейтін, ана тілі мен дінін қадірлейтін, отанын, елін, жерін сүйетін, жан-жақты жетілген саналы азамат тəрбиелеу.

Тəрбие мен оқыту жұмысы — халықпен бірге туып, бірге өскен, бірге дамыған тарихи көне үрдіс. Сондықтан ол сан ғасырлар бойы халықпен бірге жасасып, оның озық үлгілерін келер ұрпаққа мирас етіп отырған. Осы тұрғыдан алып қарағанда, біздің пікірімізше, халықтың ұлттық тəрбиесінде, əсіресе жеке адамды қалыптастыруда қолданылатын оқыту мен тəрбиелеудің жолдарын, жөндерін, мақсаттарын, міндеттерін соларға қатысты педагогикалық үлгілері мен үйлесімдер жиынтығын этнопедагогика деуге болар еді. Бұл жерде халық педагогикасы этнопедагогиканың зерттеу нысаны болып отыр. Олай болса, халық педагогикасы көпшілік қолданған тəжірибелер мен білімдер жиынтығы болып шығады.

Демек, студенттерге білім беру барысында қазақ этнопедагогикасы материалдарын пайдалану олардың ұлттық рухын қалыптастыруға мол үлесін қоспақ. «Баланы жастан» демекші, студенттер санасына халқымыздың тəрбие негіздерін дұрыс жеткізе білсек, ертеңгі күні олардан зор ұлтжанды қазақ азаматы шығатынына кəміл сенуге болады.

**Сонымен, этнопедагогикалық білім берудің маңызы мынада болып отыр:**

* жастарға білім берумен қатар оларды халықтық дəстүр негізінде адамгершілікке баулимыз;
* ұлттық тəлім-тəрбиенің түптамырын, мəнін оның ұлттық тілі арқылы түсіндіреміз.

Қазақ этнопедагогикасы материалдарын оқу-тəрбие үрдісінде пайдалануға оқытушыларды əдістемелік даярлауға күнделікті өмірдің үдемелі сұранысы оқытушыларды əдістемелік даярлау міндетті түрде қажеттігін айқындайды.

**Қорыта келгенде, ұлттық тəрбие қоғамдық құбылыс ретінде қоғам өмірінде маңызды рөл атқарады. Бұл құбылыс та тарихи үрдіс пен қоғамның өмір сүруін қамтамасыз ететін мəңгілік категория болып табылады. Ұлттық тəрбие өскелең ұрпақты өмірге дайындауды жүзеге асыруды көздейді.**

**Əдебиеттер тізімі**

1. *Назарбаев Н.Ə*. Қазақстан — 2030. — Алматы: Білім, 1997. — 66-б.
2. *Жұмабаев М*. Педагогика. — Алматы: Ана тілі, 1992. — 160-б.
3. *Аймауытов Ж*. Педагогическое руководство. — Оренбург: Госиздат, 1924. — 145-б.
4. Психология. — Алматы: Рауан, 1995. — 256-б.
5. *Қайдар Ə*. Қазақ тілінің өзекті мəселелері. — Алматы: Ана тілі, 1998. — 305-б.
6. *Виноградов Г.С.*Народная педагогика. — Иркутск, 1926.
7. *Волков Г.Н*. Этнопедагогика. — М.: Просвещение, 1974. — 198 с.
8. *Жарықбаев Қ., Қалиев С*. Қазақ тəлім-тəрбиесі. — Алматы: Санат, 1995. — 352-б.
9. *Ушинский К.Д*. Дидактика. — М.: Педагогика, 1983. — 156 с.